ลุ้นครม.ใหม่ดันกฎหมายประกันจ่ายหนี้เร็ว
คปภ.รอรัฐบาลใหม่พิจารณาผ่านกฎหมายกองทุนประกันวินาศภัย ประกันชีวิตรอบสุดท้าย หวังประกาศใช้เร็วที่สุด
20 ส.ค. 2554

คปภ.รอรัฐบาลใหม่พิจารณาผ่านกฎหมายกองทุนประกันวินาศภัย ประกันชีวิตรอบสุดท้าย หวังประกาศใช้เร็วที่สุด
นายวิวัฒน์ เกิดไพบูลย์ รองเลขาธิการด้านกฎหมาย คดี และความคุ้มครอง สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า กฎหมายกองทุนประกันวินาศภัยและกฎหมายกองทุนประกันชีวิต ที่มีการแก้ไขและได้ผ่านความเห็นชอบจากคณะรัฐมนตรีไปแล้ว กำลังอยู่ระหว่างการพิจารณาของสำนักงานคณะกรรมการกฤษฎีกา แต่ยังต้องรอให้คณะรัฐมนตรีชุดใหม่ที่จะเข้ามาพิจารณาด้วย เพื่อนำเสนอกฎหมายดังกล่าวเข้าสภาผู้แทนราษฎรอีกรอบจึงจะประกาศใช้ได้
สาระสำคัญที่ได้มีการแก้ไข คือ เรื่องการแก้ให้สามารถนำเงินจากกองทุนไปชดเชยให้กับลูกค้าประกันภัยและลูกค้าประกันชีวิตได้ทันที กรณีบริษัทประกันวินาศภัยและบริษัทประกันชีวิตถูกคำสั่งของ คปภ.ให้ปิดกิจการ โดยไม่ต้องรอให้ขบวนการล้มละลายเสร็จสิ้น เพราะต้องใช้เวลาไม่ต่ำกว่า 5-7 ปี กว่าลูกหนี้จะได้รับเงินคืน ซึ่งส่วนใหญ่คือประชาชนทั่วไปที่เคยเป็นลูกค้าของบริษัทประกันภัยที่ถูกคำสั่งให้ปิดกิจการ
นายวิวัฒน์ กล่าวว่า นอกจากนี้ทาง คปภ.อยู่ระหว่างแก้ไขและเพิ่มกฎหมายประกันชีวิต กฎหมายประกันวินาศภัยใหม่ เพื่อให้สอดคล้องกับมาตรฐานสากลและสอดคล้องกับสิ่งแวดล้อมทางเศรษฐกิจที่เปลี่ยนแปลงไป และไม่ให้มีความแตกต่างกันมากระหว่างธุรกิจประกันชีวิตและธุรกิจประกันภัย
“เมื่อบริษัทประกันชีวิตมีปัญหาเงินกองทุน กฎหมายปัจจุบันให้คณะกรรมการควบคุมเข้าไปทำงาน แต่บริษัทประกันวินาศภัย กฎหมายให้หยุดกิจการเป็นการชั่วคราว ซึ่งทางธุรกิจประกันภัยเขามองว่าควรจะใช้เกณฑ์กำกับที่เหมือนกัน” นายวิวัฒน์ กล่าว